Document ID: 32014R0375

Title and Content:
ΚΑΝΟΝΙΣΜΌΣ (ΕΕ) αριθ. 375/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 3ης Απριλίου 2014 για τη συγκρότηση του Ευρωπαϊκού Σώματος Εθελοντών Ανθρωπιστικής Βοήθειας (πρωτοβουλία εθελοντών ανθρωπιστικής βοήθειας της ΕΕ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 214 παράγραφος 5, Έχοντας υπόψη την πρόταση της Ευρωπαϊκής Επιτροπής, Μετά τη διαβίβαση του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Η αλληλεγγύη αποτελεί θεμελιώδη αξία της Ένωσης και υπάρχει δυνατότητα για περαιτέρω ανάπτυξη των τρόπων έκφρασης της αλληλεγγύης των πολιτών της Ένωσης προς τους πληθυσμούς τρίτων χωρών που είναι ευάλωτοι ή πλήττονται από ανθρωπογενείς κρίσεις ή φυσικές καταστροφές. Επιπλέον, η Ευρωπαϊκή Ένωση αποτελεί συνολικά τον σημαντικότερο χορηγό ανθρωπιστικής βοήθειας παγκοσμίως και δίνει σχεδόν το 50 % της παγκόσμιας ανθρωπιστικής βοήθειας. (2) Ο εθελοντισμός αποτελεί μια συγκεκριμένη και ορατή εκδήλωση αλληλεγγύης, που επιτρέπει στα άτομα να αφιερώνουν αφιλοκερδώς τις γνώσεις, τις δεξιότητες και τον χρόνο τους στην υπηρεσία των συνανθρώπων τους. (3) Χρειάζεται περαιτέρω ανάπτυξη της αλληλεγγύης με τα θύματα κρίσεων και καταστροφών σε τρίτες χώρες και αύξηση τόσο του βαθμού ευαισθητοποίησης όσο και της προβολής της ανθρωπιστικής βοήθειας και του εθελοντισμού γενικά μεταξύ των πολιτών της Ένωσης. (4) Το όραμα της Ένωσης για την ανθρωπιστική βοήθεια, συμπεριλαμβανομένων ενός κοινού στόχου, αρχών και ορθής πρακτικής και ενός κοινού πλαισίου για τη χορήγηση της ενωσιακής ανθρωπιστικής βοήθειας, καθορίζεται στην κοινή δήλωση του Συμβουλίου και των αντιπροσώπων των κυβερνήσεων των κρατών μελών, συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής με τίτλο «Ευρωπαϊκή κοινή αντίληψη για την ανθρωπιστική βοήθεια» (2). Η ευρωπαϊκή κοινή αντίληψη για την ανθρωπιστική βοήθεια υπογραμμίζει τη σταθερή δέσμευση της Ένωσης να υιοθετήσει μία προσέγγιση βασισμένη στις ανάγκες καθώς και να προασπίζει και να προωθεί τις θεμελιώδεις ανθρωπιστικές αρχές του ανθρωπισμού, της ουδετερότητας, της αμεροληψίας και της ανεξαρτησίας. Οι δράσεις του Ευρωπαϊκού Σώματος Εθελοντών Ανθρωπιστικής Βοήθειας («πρωτοβουλία εθελοντών ανθρωπιστικής βοήθειας της ΕΕ») θα πρέπει να έχουν ως γνώμονα την ευρωπαϊκή κοινή αντίληψη για την ανθρωπιστική βοήθεια. (5) Η ανθρωπιστική βοήθεια της Ένωσης χορηγείται σε περιστάσεις όπου μπορούν να λειτουργούν άλλα μέσα σχετιζόμενα με την αναπτυξιακή συνεργασία, τη διαχείριση των κρίσεων και την αστική προστασία. Η πρωτοβουλία εθελοντών ανθρωπιστικής βοήθειας της ΕΕ θα πρέπει να υλοποιηθεί με συνεκτικό και συμπληρωματικό τρόπο χωρίς αλληλεπικαλύψεις με τις σχετικές πολιτικές και μέσα της Ένωσης, ιδιαίτερα με την πολιτική ανθρωπιστικής βοήθειας, την πολιτική αναπτυξιακής συνεργασίας και με τον μηχανισμό αστικής προστασίας της απόφασης αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου (3), το κέντρο συντονισμού αντιμετώπισης καταστάσεων έκτακτης ανάγκης, που συστάθηκε με την εν λόγω απόφαση, και με την Ευρωπαϊκή Υπηρεσία Εξωτερικής Δράσης (ΕΥΕΔ) και τις αντιπροσωπείες της ΕΕ, ώστε να συντονίζεται η ανταπόκριση της Ένωσης στις ανθρωπιστικές κρίσεις σε τρίτες χώρες. (6) Η πρωτοβουλία εθελοντών ανθρωπιστικής βοήθειας της ΕΕ αναμένεται να συμβάλει στην ενίσχυση του δυναμικού της Ένωσης να παρέχει ανθρωπιστική βοήθεια που βασίζεται στις πραγματικές ανάγκες και στην ενίσχυση του δυναμικού και της αντοχής των ευάλωτων ή πληγεισών κοινοτήτων σε τρίτες χώρες. Είναι επίσης σημαντικό να ενισχυθεί η συνεργασία με συναφείς διεθνείς οργανισμούς κι άλλους εταίρους στην ανθρωπιστική βοήθεια καθώς και τοπικούς και περιφερειακούς παράγοντες. Αυτή η συνεργασία πρέπει να συνεχιστεί σύμφωνα με τα μέτρα που λαμβάνει ο ΟΗΕ, για να στηριχθεί ο κεντρικός και εν γένει συντονιστικός ρόλος του Γραφείου Συντονισμού Ανθρωπιστικών Υποθέσεων των Ηνωμένων Εθνών (UN-OCHA). (7) Ο αριθμός, η έκταση και ο πολύπλοκος χαρακτήρας των ανθρωπιστικών κρίσεων παγκοσμίως, τόσο από φυσικές όσο και από ανθρωπογενείς αιτίες, αυξήθηκαν σημαντικά, πράγμα που πιθανότατα θα συνεχιστεί, οδηγώντας σε αύξηση της ανάγκης για παροχή από τους ανθρωπιστικούς φορείς μιας άμεσης, αποδοτικής, αποτελεσματικής και συνεκτικής απόκρισης και για τη στήριξη των τοπικών κοινοτήτων σε τρίτες χώρες ώστε να καταστούν λιγότερο ευάλωτες και να αντιμετωπίζουν καλύτερα τις καταστροφές. (8) Οι εθελοντές μπορούν να συμβάλουν στην ενίσχυση της ικανότητας της Ένωσης να παρέχει ανθρωπιστική βοήθεια με βάση τις ανάγκες και τις αρχές και να βελτιώσουν την αποτελεσματικότητα της ανθρωπιστικής βοήθειας αν έχουν επιλεγεί, εκπαιδευτεί και προετοιμαστεί κατάλληλα για την αποστολή τους, ώστε να διαθέτουν τις αναγκαίες δεξιότητες και ικανότητες για να βοηθήσουν τους πληθυσμούς που έχουν ανάγκη με τον πλέον αποτελεσματικό τρόπο, εφόσον μπορούν να υπολογίζουν στην κατάλληλη επιτόπια στήριξη ή πλαισίωση. (9) Στην Ευρώπη και παγκοσμίως, υπάρχουν συστήματα εθελοντισμού που επικεντρώνονται στην αποστολή σε τρίτες χώρες. Πρόκειται συχνά για εθνικά συστήματα, τα οποία εστιάζονται κυρίως ή αποκλειστικώς στην κατάρτιση προγραμμάτων. Η πρωτοβουλία εθελοντών ανθρωπιστικής βοήθειας της ΕΕ θα πρέπει, συνεπώς, να προσδώσει προστιθέμενη αξία, παρέχοντας ευκαιρίες σε εθελοντές να συνεισφέρουν από κοινού σε επιχειρήσεις ανθρωπιστικής βοήθειας, ενισχύοντας έτσι την ενεργό ευρωπαϊκή ιθαγένεια. Η πρωτοβουλία εθελοντών ανθρωπιστικής βοήθειας της ΕΕ μπορεί επίσης να προσδώσει προστιθέμενη αξία, προωθώντας τη διεθνική συνεργασία των εκτελεστικών οργανώσεων που συμμετέχουν στις δράσεις της, βελτιώνοντας τις διεθνείς σχέσεις, προβάλλοντας μια θετική εικόνα της Ένωσης στον κόσμο και ενισχύοντας το ενδιαφέρον για πανευρωπαϊκά ανθρωπιστικά προγράμματα. (10) Η πρωτοβουλία εθελοντών ανθρωπιστικής βοήθειας της ΕΕ θα πρέπει να είναι αποτελεσματική από άποψη κόστους, να συμπληρώνει υφιστάμενα εθνικά και διεθνή προγράμματα εθελοντισμού χωρίς να τα επικαλύπτει, και να εστιάζεται στην αντιμετώπιση συγκεκριμένων αναγκών και ελλείψεων στον ανθρωπιστικό τομέα. (11) Όπως τονίστηκε στην ανακοίνωση της Επιτροπής της 23ης Νοεμβρίου 2010 με τίτλο «Πώς θα εκφραστεί η αλληλεγγύη των πολιτών της ΕΕ μέσω του εθελοντισμού: Οι πρώτες σκέψεις για ένα Ευρωπαϊκό Σώμα Εθελοντών Ανθρωπιστικής Βοήθειας», το περιβάλλον του εθελοντισμού της ανθρωπιστικής βοήθειας έχει κενά που θα μπορούσε να καλύψει η πρωτοβουλία εθελοντών ανθρωπιστικής βοήθειας της ΕΕ, αποστέλλοντας εθελοντές με τα κατάλληλα προσόντα τη σωστή στιγμή στο σωστό μέρος. Τούτο θα μπορούσε να επιτευχθεί ιδίως με την παροχή ευρωπαϊκών προτύπων και διαδικασιών για την εξεύρεση και την επιλογή εθελοντών ανθρωπιστικής βοήθειας, κοινά αποδεκτών στόχων αναφοράς για την κατάρτιση και την προετοιμασία για την αποστολή εθελοντών ανθρωπιστικής βοήθειας, μιας βάσης δεδομένων εν δυνάμει εθελοντών που εντοπίζονται βάσει των αναγκών του τομέα, καθώς και ευκαιρίες για τους εθελοντές να συμβάλουν στις επιχειρήσεις ανθρωπιστικής βοήθειας όχι μόνο με την αποστολή αλλά και μέσω της διοικητικής υποστήριξης και ηλεκτρονικών δραστηριοτήτων εθελοντισμού. (12) Η κατάλληλη κατάρτιση καθώς και η ασφάλεια και η προστασία των εθελοντών θα πρέπει να συνεχίσουν να έχουν πρωταρχική σημασία και να αποτελούν αντικείμενο τακτικών ανταλλαγών πληροφοριών, στις οποίες θα συμπεριλαμβάνονται και τα κράτη μέλη. Η πρωτοβουλία εθελοντών ανθρωπιστικής βοήθειας της ΕΕ δεν στέλνει αποστολές σε επιχειρήσεις που διεξάγονται στο θέατρο διεθνών ή μη ένοπλων συγκρούσεων. (13) Η Ένωση εκτελεί τις επιχειρήσεις ανθρωπιστικής βοήθειας με βάση τις πραγματικές ανάγκες και σε συνεργασία με τις οργανώσεις που τις εκτελούν. Οι οργανώσεις αυτές θα πρέπει να διαδραματίζουν σημαντικό ρόλο στην εφαρμογή της πρωτοβουλίας εθελοντών ανθρωπιστικής βοήθειας της ΕΕ για να διασφαλιστεί η ιδιοποίηση των αποτελεσμάτων από τους επιτόπου φορείς και να μεγιστοποιηθεί η δυνητική χρήση των δράσεών της. Η Ένωση θα πρέπει ιδίως να αναθέσει στις εκτελεστικές οργανώσεις τον εντοπισμό, την επιλογή, την προετοιμασία, την αποστολή, την παρακολούθηση κατά και μετά την αποστολή τους, των εθελοντών της πρωτοβουλίας εθελοντών ανθρωπιστικής βοήθειας της ΕΕ, καθώς και την παρακολούθηση των δραστηριοτήτων κατά τη διάρκεια των αποστολών και μετά από αυτές, σύμφωνα με πρότυπα και τις διαδικασίες που καταρτίζονται από την Επιτροπή. Η Επιτροπή θα πρέπει να μπορεί να στέλνει, όπου είναι σκόπιμο, κατάλληλα εκπαιδευμένους και προετοιμασμένους εθελοντές στα τοπικά της γραφεία, προκειμένου να αναλάβουν καθήκοντα υποστήριξης. (14) Η ανακοίνωση της Επιτροπής της 25ης Οκτωβρίου 2011 με τίτλο «Μια ανανεωμένη στρατηγική ΕΕ 2011-14 για την εταιρική κοινωνική ευθύνη» αναφέρει ότι οι ιδιωτικές εταιρείες μπορούν να διαδραματίσουν σημαντικό ρόλο και να συμβάλλουν στις επιχειρήσεις ανθρωπιστικής βοήθειας της Ένωσης, ιδίως μέσω του εθελοντισμού των υπαλλήλων. (15) Η πρωτοβουλία εθελοντών ανθρωπιστικής βοήθειας της ΕΕ θα πρέπει να βοηθά τους Ευρωπαίους κάθε ηλικίας να ασκούν ενεργά την ιδιότητα του Ευρωπαίου πολίτη. Με τον τρόπο αυτό, η πρωτοβουλία θα πρέπει να συμβάλλει στην προώθηση του εθελοντισμού σε ολόκληρη την Ένωση και στην προσωπική ανάπτυξη και στη διαπολιτισμική ευαισθητοποίηση των συμμετεχόντων εθελοντών, βελτιώνοντας τις ικανότητές τους και την απασχολησιμότητά τους στην παγκοσμιοποιημένη οικονομία. (16) Οι ενωσιακές αρχές της ισότητας των ευκαιριών και της μη διάκρισης υπαγορεύουν ότι οι πολίτες της Ένωσης και οι επί μακρόν διαμένοντες κάθε προέλευσης και ηλικίας θα πρέπει να μπορούν να δρουν ως ενεργοί πολίτες. Δεδομένων των ειδικών προκλήσεων του ανθρωπιστικού πλαισίου, η ηλικία των συμμετεχόντων στην πρωτοβουλία εθελοντών ανθρωπιστικής βοήθειας της ΕΕ θα πρέπει να είναι τουλάχιστον 18 και να αντιπροσωπεύει ένα ευρύ φάσμα χαρακτηριστικών και γενεών, συμπεριλαμβανομένων εμπειρογνωμόνων και ειδικευμένων συνταξιούχων. (17) Ένα σαφές νομικό καθεστώς είναι βασικό για να συμμετέχουν οι υποψήφιοι εθελοντές σε αποστολές σε χώρες εκτός της Ένωσης. Οι όροι της αποστολής των εθελοντών θα πρέπει να καθορίζονται με σύμβαση, συμπεριλαμβανομένων των προτύπων όσον αφορά την προστασία και την ασφάλεια των εθελοντών, των αρμοδιοτήτων των οργανώσεων αποστολής και υποδοχής, της ασφαλιστικής κάλυψης, της κάλυψης των εξόδων διαμονής, στέγασης και άλλων σχετικών εξόδων. Η επιλεξιμότητα των εθελοντών για αποστολή σε τρίτες χώρες θα πρέπει να αποτελεί αντικείμενο ρυθμίσεων σχετικών με την προστασία και την ασφάλεια. (18) Οι συστάσεις που περιέχονται στην Πολιτική Ατζέντα για τον Εθελοντισμό στην Ευρώπη και το έργο των ευρωπαϊκών οργανώσεων διεθνούς εθελοντισμού καθώς και το πρόγραμμα του ΟΗΕ για τον εθελοντισμό θα πρέπει, όπου κρίνεται σκόπιμο, να λαμβάνει υπόψη τις δράσεις της πρωτοβουλίας εθελοντών ανθρωπιστικής βοήθειας της ΕΕ. (19) Η πρωτοβουλία εθελοντών ανθρωπιστικής βοήθειας της ΕΕ θα πρέπει να στηρίζει δράσεις βασισμένες στις πραγματικές ανάγκες, για την ενίσχυση του δυναμικού φιλοξενίας οργανώσεων ανθρωπιστικής βοήθειας σε τρίτες χώρες, για να ενισχυθεί η κατά τόπους ετοιμότητα, να αντιμετωπισθούν σε ανθρωπιστικές κρίσεις και να διασφαλιστεί ο αποτελεσματικός και βιώσιμος αντίκτυπος του επιτόπιου έργου της πρωτοβουλίας εθελοντών ανθρωπιστικής βοήθειας της ΕΕ μέσω της διαχείρισης κινδύνων καταστροφής, της ετοιμότητας και ικανότητας ανταπόκρισης, της εκπαίδευσης, της κατάρτισης σε θέματα διαχείρισης εθελοντισμού και άλλων συναφών τομέων. (20) Η πρωτοβουλία εθελοντών ανθρωπιστικής βοήθειας της ΕΕ θα πρέπει, όπου κρίνεται σκόπιμο, να συμβάλλει στην ενίσχυση της διάστασης του φύλου στο πλαίσιο της ενωσιακής πολιτικής για την ανθρωπιστική βοήθεια, προωθώντας επαρκείς μορφές ανταπόκρισης σε συγκεκριμένες ανθρωπιστικές ανάγκες γυναικών και ανδρών όλων των ηλικιών. Ιδιαίτερη προσοχή θα πρέπει να δοθεί στη συνεργασία με ομάδες και δίκτυα γυναικών, για να προαχθεί η συμμετοχή και ο ηγετικός ρόλος των γυναικών στην ανθρωπιστική βοήθεια και να αξιοποιηθούν οι ικανότητες και η εμπειρογνωμοσύνη τους στην ανάκαμψη, την ειρήνευση, τη μείωση των κινδύνων καταστροφών και στην εξασφάλιση της ανθεκτικότητας των πληγεισών κοινοτήτων. (21) Ο παρών κανονισμός θεσπίζει, για τη συνολική του διάρκεια της οικονομικής περιόδου, ένα χρηματοδοτικό κονδύλιο που συνιστά προνομιακή αναφορά, κατά την έννοια του σημείου 17 της διοργανικής συμφωνίας της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (4), για το Ευρωπαϊκό Κοινοβούλιο και το Συμβούλιο κατά την ετήσια διαδικασία του προϋπολογισμού. (22) Η κατανομή της χρηματοδοτικής βοήθειας θα πρέπει να εφαρμοστεί σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (5). Λόγω του ειδικού χαρακτήρα της δράσης της πρωτοβουλίας εθελοντών ανθρωπιστικής βοήθειας της ΕΕ, είναι σκόπιμο να προβλεφθεί ότι χρηματοδοτική βοήθεια μπορεί να χορηγείται σε φυσικά πρόσωπα και σε πρόσωπα του δημοσίου και ιδιωτικού δικαίου. Επίσης είναι σημαντικό να διασφαλιστεί ότι τηρούνται οι κανόνες του εν λόγω κανονισμού, ιδίως όσον αφορά τις αρχές της οικονομίας, της αποδοτικότητας και της αποτελεσματικότητας που καθορίζονται σε αυτόν. (23) Η βελτίωση της υλοποίησης και της ποιότητας των δαπανών θα πρέπει να αποτελούν κατευθυντήριες αρχές για την επίτευξη των στόχων της πρωτοβουλίας εθελοντών ανθρωπιστικής βοήθειας της ΕΕ, διασφαλίζοντας παράλληλα τη βέλτιστη χρήση των χρηματοδοτικών πόρων. (24) Τα οικονομικά συμφέροντα της Ένωσης θα πρέπει να προστατεύονται μέσω αναλογικών μέτρων καθ' όλη τη διάρκεια του κύκλου των δαπανών, συμπεριλαμβανομένης της πρόληψης και της ανίχνευσης παρατυπιών, μέσω της διενέργειας ερευνών, της ανάκτησης απολεσθέντων, εσφαλμένως καταβληθέντων ή μη ορθώς χρησιμοποιηθέντων κονδυλίων και, εφόσον χρειάζεται, μέσω της επιβολής κυρώσεων. Θα πρέπει να λαμβάνονται κατάλληλα μέτρα για την αποτροπή παρατυπιών και απάτης καθώς και να γίνονται οι απαραίτητες ενέργειες για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου (6), τον κανονισμό (Ευρατόμ, ΕΚ) αριθ. 2185/96 του Συμβουλίου (7) και τον κανονισμό (ΕΚ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (8). (25) Θα πρέπει να είναι δυνατή η συμμετοχή τρίτων χωρών, ιδίως των υπό ένταξη χωρών, των υποψήφιων χωρών, των δυνητικώς υποψήφιων χωρών, των χωρών Ευρωπαϊκής Ζώνης Ελευθέρων Συναλλαγών και των χωρών της Ευρωπαϊκής Πολιτικής Γειτονίας, βάσει συμβάσεων συνεργασίας. (26) Οι συμμετέχοντες στην υλοποίηση των δράσεων της πρωτοβουλίας εθελοντές και οργανώσεις από τις συνεργαζόμενες χώρες θα πρέπει επίσης να υποστηρίζουν και να διατρανώνουν τον σεβασμό των αρχών που ορίζονται στην ευρωπαϊκή κοινή αντίληψη για την ανθρωπιστική βοήθεια, με έμφαση στην προστασία του «ανθρωπιστικού χώρου». (27) Για την εφαρμογή του παρόντος κανονισμού και για να καταστεί δυνατή η συνεχής ανάδραση και βελτίωση και να αυξηθεί η ευελιξία και η αποτελεσματικότητα της εφαρμογής των πράξεων, η εξουσία έκδοσης πράξεων σύμφωνα με το άρθρο 290 της Συνθήκης θα πρέπει να εκχωρηθεί στην Επιτροπή σχετικά με τις διατάξεις που αφορούν τα πρότυπα για την επιλογή, τη διαχείριση και την αποστολή εθελοντών της πρωτοβουλίας, την τροποποίηση των δεικτών επιδόσεων και τις θεματικές προτεραιότητες καθώς και για τον καθορισμό των ποσοστών κατανομής της χρηματοδότησης για την εφαρμογή του παρόντος κανονισμού. Είναι ιδιαίτερα σημαντικό να διεξαγάγει η Επιτροπή τις κατάλληλες διαβουλεύσεις, και σε επίπεδο εμπειρογνωμόνων, κατά τις προπαρασκευαστικές εργασίες της. Η Επιτροπή οφείλει να διασφαλίζει, κατά την προετοιμασία και σύνταξη των κατ' εξουσιοδότηση πράξεων, την ταυτόχρονη, έγκαιρη και απαραίτητη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (28) Για να διασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή. Οι αρμοδιότητες αυτές πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (9). Για την έγκριση των διαδικασιών επιλογής, αποστολής και διαχείρισης των εθελοντών της EU Aid Volunteers, του μηχανισμού πιστοποίησης, του προγράμματος κατάρτισης και του ετήσιου προγράμματος εργασίας της πρωτοβουλίας εθελοντών, θα πρέπει να χρησιμοποιείται η διαδικασία εξέτασης. (29) Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται από τον Χάρτη Θεμελιωδών Δικαιωμάτων της Ευρωπαϊκής Ένωσης. (30) Η επεξεργασία των δεδομένων προσωπικού χαρακτήρα στο πλαίσιο του παρόντος κανονισμού επιδιώκει εντός των αναγκαίων και αναλόγων προς τις περιστάσεις ορίων τη διασφάλιση της ομαλής λειτουργίας της EU Aid Volunteers. Κάθε επεξεργασία δεδομένων προσωπικού χαρακτήρα από την Επιτροπή διέπεται από τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (10). Κάθε επεξεργασία δεδομένων προσωπικού χαρακτήρα από τις οργανώσεις που υλοποιούν δράσεις της πρωτοβουλίας εθελοντών και είναι νόμιμα εγκατεστημένες στην Ένωση διέπεται από την οδηγία 95/46/ΕΚ του Ευρωπαϊκού Κοινοβουλίου και του Συμβουλίου (11). (31) Ζητήθηκε η γνώμη του Ευρωπαίου Επόπτη Προστασίας Δεδομένων σύμφωνα με το άρθρο 28 παράγραφος 2 του κανονισμού (ΕΚ) αριθ. 45/2001, ο οποίος γνωμοδότησε στις 23 Νοεμβρίου 2012 (12). (32) Πρέπει να ευθυγραμμισθεί η περίοδος εφαρμογής του παρόντος κανονισμού με τον κανονισμό (ΕΕ, Ευρατόμ) αριθ. 1311/2013 του Συμβουλίου (13). Συνεπώς, ο παρών κανονισμός θα πρέπει να ισχύσει από την 1η Ιανουαρίου 2014, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΕΙΣΑΓΩΓΗ Άρθρο 1 Αντικείμενο Με τον παρόντα κανονισμό συγκροτείται ένα Ευρωπαϊκό Σώμα Εθελοντών Ανθρωπιστικής Βοήθειας («πρωτοβουλία εθελοντών ανθρωπιστικής βοήθειας της ΕΕ») ως πλαίσιο για την κοινή συνεισφορά των ευρωπαίων εθελοντών, προκειμένου να στηρίζει και να συμπληρώνει την παροχή ανθρωπιστικής βοήθειας στις τρίτες χώρες. Ο παρών κανονισμός θεσπίζει τους κανόνες και τις διαδικασίες λειτουργίας της πρωτοβουλίας εθελοντών ανθρωπιστικής βοήθειας της ΕΕ για την παροχή χρηματοδοτικής βοήθειας. Άρθρο 2 Πεδίο Ο παρών κανονισμός εφαρμόζεται: 1) στην επιλογή, την κατάρτιση και την αποστολή εθελοντών της πρωτοβουλίας εθελοντών ανθρωπιστικής βοήθειας της ΕΕ για τη στήριξη και συμπλήρωση της ανθρωπιστικής βοήθειας σε τρίτες χώρες· 2) στις δράσεις που στηρίζουν, προωθούν και προετοιμάζουν την αποστολή σε τρίτες χώρες εθελοντών της πρωτοβουλίας εθελοντών ανθρωπιστικής βοήθειας της ΕΕ οι οποίοι θα στηρίζουν και θα συμπληρώνουν την παροχή ανθρωπιστικής βοήθειας· 3) στις δράσεις εντός και εκτός της Ένωσης που έχουν ως σκοπό την ανάπτυξη της ικανότητας των οργανώσεων υποδοχής σε τρίτες χώρες να δώσουν ανθρωπιστική βοήθεια. Άρθρο 3 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: α) Ως «εθελοντής» νοείται ένα άτομο το οποίο επιλέγει ελευθέρως και αφιλοκερδώς να συμμετάσχει σε δραστηριότητες που ωφελούν την κοινότητα και την κοινωνία εν γένει. β) Ως «υποψήφιος εθελοντής» νοείται ένα άτομο επιλέξιμο βάσει του άρθρου 11 παράγραφος 3 να υποβάλει αίτηση συμμετοχής στις δραστηριότητες της πρωτοβουλίας εθελοντών ανθρωπιστικής βοήθειας της ΕΕ. γ) Ως «εθελοντής της πρωτοβουλίας εθελοντών ανθρωπιστικής βοήθειας της ΕΕ» νοείται ένας υποψήφιος εθελοντής που έχει επιλεγεί, εκπαιδευτεί με ειδικά πρότυπα, διαδικασίες και κριτήρια αναφοράς και κριθεί ως επιλέξιμος και καταχωριστεί ως διαθέσιμος για αποστολή υποστήριξης και συμπλήρωσης της ανθρωπιστικής βοήθειας σε τρίτες χώρες. δ) Ως «ανθρωπιστική βοήθεια» νοούνται οι δραστηριότητες και οι επιχειρήσεις σε τρίτες χώρες για την παροχή έκτακτης βοήθειας με βάση τις ανάγκες, η οποία αποβλέπει στη διάσωση της ζωής, στην πρόληψη και ανακούφιση του ανθρώπινου πόνου και στη διασφάλιση της ανθρώπινης αξιοπρέπειας σε περιπτώσεις ανθρωπογενών κρίσεων ή φυσικών καταστροφών. Η ανθρωπιστική βοήθεια περιλαμβάνει τις επιχειρήσεις παροχής βοήθειας, ανακούφισης και προστασίας κατά τη διάρκεια των ανθρωπιστικών κρίσεων ή αμέσως μετά από αυτές, μέτρα στήριξης για να διασφαλίζεται η πρόσβαση στους πληθυσμούς που έχουν ανάγκη και για να διευκολύνεται η απρόσκοπτη ροή της βοήθειας, καθώς και δράσεις που αποβλέπουν στην ενίσχυση της ετοιμότητας για την αντιμετώπιση των καταστροφών και στη μείωση των κινδύνων καταστροφών, καθώς και τη συμβολή στην ενίσχυση της ανθεκτικότητας και της ικανότητας αντιμετώπισης των κρίσεων και ανάκαμψης από αυτές. ε) Ως «τρίτη χώρα» νοείται μια χώρα εκτός της Ένωσης όπου διεξάγονται οι δραστηριότητες και οι επιχειρήσεις ανθρωπιστικής βοήθειας κατά το στοιχείο δ). Άρθρο 4 Στόχος Στόχος της πρωτοβουλίας εθελοντών ανθρωπιστικής βοήθειας της ΕΕ είναι να ενισχύσει την ικανότητα της Ένωσης να παρέχει ανθρωπιστική βοήθεια βασισμένη στις πραγματικές ανάγκες, με σκοπό τη διαφύλαξη της ζωής, την αποτροπή και ανακούφιση του ανθρώπινου πόνου και τη διαφύλαξη της ανθρώπινης αξιοπρέπειας καθώς και την ενίσχυση του δυναμικού και της ανθεκτικότητας των ευάλωτων και πληγεισών κοινοτήτων σε τρίτες χώρες, ιδίως μέσω της ετοιμότητας έναντι καταστροφών, της μείωσης των κινδύνων καταστροφής και της ενίσχυσης του δεσμού μεταξύ ανακούφισης, αποκατάστασης και ανάπτυξης. Αυτός ο στόχος θα επιτευχθεί μέσω της προστιθέμενης αξίας της κοινής συνεισφοράς των εθελοντών της πρωτοβουλίας εθελοντών ανθρωπιστικής βοήθειας της ΕΕ, που εκφράζουν τις αξίες της Ένωσης και την αλληλεγγύη με όσους βρίσκονται σε ανάγκη, ενώ προωθούν φανερά το νόημα που έχει η ιδιότητα του ευρωπαίου πολίτη. Άρθρο 5 Γενικές αρχές 1. Οι δράσεις της πρωτοβουλίας εθελοντών ανθρωπιστικής βοήθειας της ΕΕ διεξάγονται σύμφωνα με τις αρχές της ανθρωπιστικής βοήθειας του ανθρωπισμού, της ουδετερότητας, της αμεροληψίας και της ανεξαρτησίας, καθώς και σύμφωνα με την ευρωπαϊκή κοινή αντίληψη για την ανθρωπιστική βοήθεια. 2. Οι δράσεις της πρωτοβουλίας εθελοντών ανθρωπιστικής βοήθειας της ΕΕ ανταποκρίνονται στις ανθρωπιστικές ανάγκες των τοπικών κοινοτήτων και τις απαιτήσεις των οργανώσεων υποδοχής και βελτιώνουν την αποτελεσματικότητα της ανθρωπιστικής βοήθειας. 3. Η προστασία και η ασφάλεια των υποψήφιων εθελοντών και εκείνων της πρωτοβουλίας εθελοντών ανθρωπιστικής βοήθειας της ΕΕ αποτελούν προτεραιότητα. 4. Η πρωτοβουλία εθελοντών ανθρωπιστικής βοήθειας της ΕΕ προωθεί κοινά έργα που βασίζονται στις ανάγκες και τις διεθνικές εταιρικές σχέσεις μεταξύ των συμμετεχόντων εθελοντών από διάφορες χώρες και των οργανώσεων που υλοποιούν δράσεις της πρωτοβουλίας, όπως αναφέρεται στο άρθρο 10. Άρθρο 6 Συνοχή και συμπληρωματικότητες της δράσης της Ένωσης 1. Κατά την εφαρμογή του παρόντος κανονισμού, εξασφαλίζεται η συνοχή και η συμπληρωματικότητα με τους άλλους μηχανισμούς και τομείς της εξωτερικής δράσης της Ένωσης και με άλλες σχετικές πολιτικές της, ιδιαίτερα δε με την πολιτική ανθρωπιστικής βοήθειας, την πολιτική αναπτυξιακής συνεργασίας και τον ενωσιακό μηχανισμό πολιτικής προστασίας, χωρίς αλληλεπικάλυψη και επαναλήψεις, και αναγνωρίζεται ότι η ανθρωπιστική βοήθεια διέπεται από τις αρχές της ανθρωπιστικής βοήθειας του άρθρου 5 παράγραφος 1 του παρόντος κανονισμού. Δίνεται ιδιαίτερη προσοχή στην ομαλή μετάβαση από το στάδιο της ανακούφισης στο στάδιο της αποκατάστασης και της ανάπτυξης. 2. Η Επιτροπή και τα κράτη μέλη συνεργάζονται αποδοτικά και αποτελεσματικά, εξασφαλίζοντας τη συνέπεια και τη συνοχή μεταξύ των σχετικών εθνικών συστημάτων εθελοντισμού και των δράσεων της πρωτοβουλίας εθελοντών ανθρωπιστικής βοήθειας της ΕΕ. Οι δράσεις αυτές βασίζονται στις σχετικές καλές πρακτικές και στα υφιστάμενα προγράμματα και χρησιμοποιούν, κατά περίπτωση, καθιερωμένα ευρωπαϊκά δίκτυα. 3. Η Ένωση προωθεί τη συνεργασία με διεθνείς οργανώσεις και άλλους εταίρους στον τομέα της ανθρωπιστικής βοήθειας και τοπικούς και περιφερειακούς φορείς κατά την εκτέλεση των δράσεων της πρωτοβουλίας εθελοντών ανθρωπιστικής βοήθειας της ΕΕ. Για μια οργανωμένη διεθνή αντίδραση σε ανθρωπιστικές κρίσεις, οι δράσεις με βάση την πρωτοβουλία εθελοντών ανθρωπιστικής βοήθειας της ΕΕ συνάδουν με αυτές που έχουν αναλάβει τα Ηνωμένα Έθνη με σκοπό να στηριχθεί ο κεντρικός και συνολικός συντονιστικός ρόλος του Γραφείου Συντονισμού Ανθρωπιστικών Υποθέσεων του ΟΗΕ (OCHA). Άρθρο 7 Επιχειρησιακοί στόχοι 1. Η πρωτοβουλία εθελοντών ανθρωπιστικής βοήθειας της ΕΕ έχει τους ακόλουθους επιχειρησιακούς στόχους: α) Συμβολή στην αύξηση και βελτίωση της ικανότητας της Ένωσης να παρέχει ανθρωπιστική βοήθεια. Η πρόοδος που σημειώνεται ως προς την επίτευξη του παρόντος επιχειρησιακού στόχου αξιολογείται βάσει δεικτών, όπως: - ο αριθμός των εθελοντών της πρωτοβουλίας εθελοντών ανθρωπιστικής βοήθειας της ΕΕ με τα απαιτούμενα προσόντα που απεστάλησαν ή είναι έτοιμοι προς αποστολή και ο αριθμός των εθελοντών της πρωτοβουλίας εθελοντών ανθρωπιστικής βοήθειας της ΕΕ που έχουν συμπληρώσει τις συμβάσεις αποστολής, - ο αριθμός των ατόμων στα οποία έφθασε η ανθρωπιστική βοήθεια που εδόθη μέσω της πρωτοβουλίας εθελοντών ανθρωπιστικής βοήθειας της ΕΕ και το μέσο κόστος κατ' άτομο, - ο βαθμός ικανοποίησης των εθελοντών της πρωτοβουλίας εθελοντών ανθρωπιστικής βοήθειας της ΕΕ που συμμετείχαν στην αποστολή και των οργανώσεων αποστολής και υποδοχής ως προς την πραγματική ανθρωπιστική επιτόπια συμβολή των εθελοντών της πρωτοβουλίας εθελοντών ανθρωπιστικής βοήθειας της ΕΕ. β) Βελτίωση των δεξιοτήτων, του επιπέδου των γνώσεων και των ικανοτήτων των εθελοντών ανθρωπιστικής βοήθειας, καθώς και των όρων και συνθηκών συμμετοχής τους. Η πρόοδος προς την επίτευξη αυτού του επιχειρησιακού στόχου αξιολογείται βάσει δεικτών, όπως: - ο αριθμός των καταρτισθέντων υποψήφιων εθελοντών και των εθελοντών οι οποίοι υποβλήθηκαν με επιτυχία στην αξιολόγηση μετά την κατάρτιση, - ο αριθμός των πιστοποιημένων οργανώσεων αποστολής που εφαρμόζουν τα πρότυπα και τις διαδικασίες για την αποστολή και τη διαχείριση των υποψήφιων εθελοντών και των εθελοντών της πρωτοβουλίας εθελοντών ανθρωπιστικής βοήθειας της ΕΕ, - ο βαθμός ικανοποίησης των εθελοντών που καταρτίστηκαν και συμμετείχαν στην αποστολή, των οργανώσεων αποστολής και υποδοχής ως προς την ποιότητα της εκπαίδευσης, το επίπεδο των γνώσεων και των ικανοτήτων των εθελοντών, την τήρηση και την επάρκεια των προτύπων και διαδικασιών αποστολής και διαχείρισης των υποψήφιων εθελοντών και των εθελοντών της πρωτοβουλίας εθελοντών ανθρωπιστικής βοήθειας της ΕΕ. γ) Ανάπτυξη της ικανότητας των οργανώσεων υποδοχής και προώθηση του εθελοντισμού σε τρίτες χώρες. Η πρόοδος που σημειώνεται ως προς την επίτευξη αυτού του επιχειρησιακού στόχου αξιολογείται βάσει δεικτών, όπως: - ο αριθμός και το είδος των δράσεων για την ανάπτυξη δυναμικού σε τρίτες χώρες, - ο αριθμός του προσωπικού των τρίτων χωρών και των εθελοντών που συμμετείχαν σε δράσεις ανάπτυξης δυναμικού, - ο βαθμός ικανοποίησης του προσωπικού των οργανώσεων υποδοχής και των εθελοντών από τρίτες χώρες που συμμετέχουν στις δράσεις ανάπτυξης δυναμικού ως προς την ποιότητα και την αποδοτικότητα των διεξαγόμενων δράσεων· δ) Ανακοίνωση των αρχών που διέπουν την ανθρωπιστική βοήθεια της Ένωσης, όπως συμφωνήθηκαν στην ευρωπαϊκή κοινή αντίληψη για την ανθρωπιστική βοήθεια. Η πρόοδος που σημειώνεται ως προς την επίτευξη αυτού του επιχειρησιακού στόχου αξιολογείται βάσει δεικτών, όπως: - ο αριθμός, ο τύπος και το κόστος των δράσεων ενημέρωσης, επικοινωνίας και ευαισθητοποίησης. ε) Ενίσχυση της συνοχής και της συνέπειας του εθελοντισμού στα κράτη μέλη, ώστε να αυξηθούν οι ευκαιρίες για τους πολίτες της Ένωσης να συμμετέχουν σε δραστηριότητες και επιχειρήσεις παροχής ανθρωπιστικής βοήθειας. Η πρόοδος που σημειώνεται ως προς την επίτευξη αυτού του επιχειρησιακού στόχου αξιολογείται βάσει δεικτών, όπως: - ο αριθμός των πιστοποιημένων οργανώσεων αποστολής, - ο αριθμός και το είδος των δράσεων τεχνικής βοήθειας στις οργανώσεις αποστολής, - η διάδοση και αναπαραγωγή των προτύπων και διαδικασιών για τη διαχείριση των υποψήφιων εθελοντών και των εθελοντών της πρωτοβουλίας εθελοντών ανθρωπιστικής βοήθειας της ΕΕ από άλλα συστήματα εθελοντισμού. 2. Οι δείκτες που αναφέρονται στην παράγραφο 1 στοιχεία α) έως ε) χρησιμοποιούνται για την παρακολούθηση της αξιολόγησης και της επανεξέτασης των επιδόσεων, ανάλογα με την περίπτωση. Είναι ενδεικτικοί και μπορούν να τροποποιηθούν σύμφωνα με τις κατ' εξουσιοδότηση πράξεις που αναφέρονται στο άρθρο 24 προκειμένου να ληφθεί υπόψη η πείρα που αποκτάται από τη μέτρηση της προόδου. ΚΕΦΑΛΑΙΟ II ΔΡΑΣΕΙΣ ΣΤΟ ΠΛΑΙΣΙΟ ΤΗΣ ΠΡΩΤΟΒΟΥΛΙΑΣ ΕΘΕΛΟΝΤΩΝ Άρθρο 8 Δράσεις στο πλαίσιο της πρωτοβουλίας εθελοντών ανθρωπιστικής βοήθειας της ΕΕ Η πρωτοβουλία εθελοντών ανθρωπιστικής βοήθειας της ΕΕ επιδιώκει τους στόχους των άρθρων 4 και 7 με τα ακόλουθα είδη δράσεων: - ανάπτυξη και συντήρηση προτύπων και διαδικασιών για τους υποψήφιους εθελοντές και τους εθελοντές της πρωτοβουλίας εθελοντών ανθρωπιστικής βοήθειας της ΕΕ, - ανάπτυξη και συντήρηση ενός μηχανισμού πιστοποίησης για τις οργανώσεις αποστολής και υποδοχής, - εξεύρεση και επιλογή των υποψήφιων εθελοντών, - δημιουργία ενός προγράμματος κατάρτισης και στήριξη της κατάρτισης και της τοποθέτησης σε θέσεις μαθητείας, - δημιουργία, διατήρηση και ενημέρωση μιας βάσης δεδομένων εθελοντών της πρωτοβουλίας εθελοντών ανθρωπιστικής βοήθειας της ΕΕ, - αποστολή εθελοντών της πρωτοβουλίας εθελοντών ανθρωπιστικής βοήθειας της ΕΕ για τη στήριξη και συμπλήρωση της ανθρωπιστικής βοήθειας σε τρίτες χώρες, - ανάπτυξη δυναμικού των οργανώσεων υποδοχής, - σύσταση και διαχείριση ενός δικτύου της πρωτοβουλίας εθελοντών ανθρωπιστικής βοήθειας της ΕΕ, - επικοινωνία και αύξηση της ευαισθητοποίησης, - βοηθητική δραστηριότητα που προάγει τη λογοδοσία, τη διαφάνεια και την αποτελεσματικότητα της πρωτοβουλίας εθελοντών ανθρωπιστικής βοήθειας της ΕΕ. Άρθρο 9 Πρότυπα και διαδικασίες για τους υποψήφιους εθελοντές της πρωτοβουλίας εθελοντών ανθρωπιστικής βοήθειας της ΕΕ 1. Αξιοποιώντας τις υπάρχουσες πρακτικές, η Επιτροπή θεσπίζει πρότυπα και διαδικασίες για την κάλυψη των αναγκαίων όρων, διακανονισμών και απαιτήσεων που πρέπει να εφαρμόζονται από τις οργανώσεις αποστολής και υποδοχής, όταν εντοπίζουν, επιλέγουν, προετοιμάζουν, διαχειρίζονται και αποστέλλουν υποψήφιους εθελοντές της πρωτοβουλίας εθελοντών ανθρωπιστικής βοήθειας της ΕΕ για τη στήριξη επιχειρήσεων ανθρωπιστικής βοήθειας στις τρίτες χώρες. 2. Η Επιτροπή εξουσιοδοτείται να εκδίδει κατ' εξουσιοδότηση πράξεις σύμφωνα με το άρθρο 24 για τον καθορισμό προτύπων όσον αφορά: - πλαίσιο ικανοτήτων για τον εντοπισμό, την επιλογή και την προετοιμασία των νεότερων ή μεγαλύτερης ηλικίας επαγγελματιών εθελοντών, - τις ρυθμίσεις για την εξασφάλιση ίσων ευκαιριών και μη διακριτικής μεταχείρισης κατά τη διαδικασία εντοπισμού και επιλογής, - τις ρυθμίσεις για την εξασφάλιση της συμμόρφωσης των οργανώσεων αποστολής και υποδοχής με τη σχετική εθνική και ενωσιακή νομοθεσία στις χώρες υποδοχής, - τα πρότυπα εταιρικής σχέσης μεταξύ των οργανώσεων αποστολής και υποδοχής, - τις ρυθμίσεις για την αναγνώριση των δεξιοτήτων και αρμοδιοτήτων που αποκτήθηκαν από τους εθελοντές της πρωτοβουλίας εθελοντών ανθρωπιστικής βοήθειας της ΕΕ σε συνάρτηση με τις υφιστάμενες ενωσιακές πρωτοβουλίες. 3. Η Επιτροπή εξουσιοδοτείται να εκδίδει εκτελεστικές πράξεις για να καθορίσει: - τις διαδικασίες για τον εντοπισμό, την επιλογή και την αναγκαία προετοιμασία των υποψήφιων εθελοντών πριν την αποστολή τους, συμπεριλαμβανομένης της τοποθετήσεώς τους σε θέσεις μαθητείας, όπου κρίνεται σκόπιμο, - ρυθμίσεις για την αποστολή και διαχείριση εθελοντών της πρωτοβουλίας εθελοντών ανθρωπιστικής βοήθειας της ΕΕ σε τρίτες χώρες, συμπεριλαμβανομένων μεταξύ άλλων της επιτόπιας επίβλεψης, της διαρκούς στήριξης με την παροχή εκπαίδευσης, καθοδήγησης, πρόσθετης κατάρτισης, αναγκαίων συνθηκών εργασίας, στήριξης μετά την αποστολή, - την παροχή ασφαλιστικής κάλυψης και συνθηκών διαβίωσης για τους εθελοντές, συμπεριλαμβανομένης της κάλυψης των δαπανών συντήρησης, διαμονής, μετακίνησης και άλλων σχετικών δαπανών, - τις διαδικασίες πριν, κατά τη διάρκεια και μετά την αποστολή, για να διασφαλίζεται το καθήκον επιμέλειας και τα δέοντα μέτρα προστασίας και ασφάλειας, συμπεριλαμβανομένων των πρωτοκόλλων απομάκρυνσης ασθενών/τραυματιών και των σχεδίων ασφαλείας που καλύπτουν την επείγουσα αποχώρηση από τρίτες χώρες καθώς και των αναγκαίων διαδικασιών για την ύπαρξη συνδέσμου με τις εθνικές αρχές, - διαδικασίες για την παρακολούθηση και αξιολόγηση της ατομικής επίδοσης των εθελοντών της πρωτοβουλίας εθελοντών ανθρωπιστικής βοήθειας της ΕΕ. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 26 παράγραφος 2. Άρθρο 10 Μηχανισμός πιστοποίησης για οργανώσεις αποστολής-υποδοχής 1. Δημιουργείται από την Επιτροπή, δι' εκτελεστικών πράξεων, μηχανισμός πιστοποίησης με τη συμμετοχή, κατά περίπτωση, εταίρων του τομέα ανθρωπιστικής βοήθειας, ο οποίος θα διασφαλίζει ότι οι οργανώσεις αποστολής τηρούν τα πρότυπα και τις διαδικασίες του άρθρου 9 καθώς και ένας διαφοροποιημένος μηχανισμός πιστοποίησης για τις οργανώσεις υποδοχής. Η Επιτροπή θεσπίζει τη διαδικασία λειτουργίας των μηχανισμών πιστοποίησης βάσει των υφιστάμενων σχετικών μηχανισμών και διαδικασιών πιστοποίησης, μέσω εκτελεστικών πράξεων. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 26 παράγραφος 2. 2. Κατά τον σχεδιασμό του μηχανισμού πιστοποίησης, η Επιτροπή επιδιώκει συνέργιες με τους μηχανισμούς εταιρικής σχέσης της Επιτροπής στον ανθρωπιστικό τομέα και με τα υπάρχοντα ανθρωπιστικά πρότυπα, αποσκοπώντας στην απλοποίηση των διοικητικών διαδικασιών. Ο μηχανισμός πιστοποίησης δεν εισάγει αποκλεισμούς και διακρίσεις εις βάρος οποιουδήποτε τύπου επιλέξιμης οργάνωσης. 3. Οι οργανώσεις αποστολής είναι επιλέξιμες για πιστοποίηση εφόσον: α) τηρούν τα πρότυπα και τις διαδικασίες του άρθρου 9· β) δραστηριοποιούνται στον τομέα της ανθρωπιστικής βοήθειας όπως προβλέπεται στο άρθρο 3 στοιχείο δ)· και γ) ανήκουν σε μία από τις ακόλουθες κατηγορίες: i) μη κυβερνητικές μη κερδοσκοπικές οργανώσεις που έχουν συσταθεί σύμφωνα με το δίκαιο ενός κράτους μέλους και των οποίων η έδρα βρίσκεται εντός της Ένωσης, ii) οργανισμούς δημοσίου δικαίου μη στρατιωτικού χαρακτήρα διεπόμενους από τη νομοθεσία κράτους μέλους, iii) μη κυβερνητικές μη κερδοσκοπικές οργανώσεις εγκατεστημένες στις χώρες του άρθρου 23, υπό τους όρους του προαναφερθέντος άρθρου και των εκεί αναφερόμενων συμφωνιών, iv) οργανισμούς δημοσίου δικαίου μη στρατιωτικού χαρακτήρα, εγκατεστημένους στις χώρες του άρθρου 23, υπό τους όρους του προαναφερθέντος άρθρου και των εκεί αναφερόμενων συμφωνιών, v) στη Διεθνή Ομοσπονδία Συλλόγων Ερυθρού Σταυρού και Ερυθράς Ημισελήνου. 4. Οι οργανώσεις σε τρίτες χώρες είναι επιλέξιμες ως οργανώσεις υποδοχής εφόσον: α) τηρούν τα πρότυπα και τις διαδικασίες του άρθρου 9· β) δραστηριοποιούνται στον τομέα της ανθρωπιστικής βοήθειας όπως καθορίζεται στο άρθρο 3 στοιχείο δ)· και γ) υπάγονται σε μία από τις ακόλουθες κατηγορίες: i) μη κυβερνητικές και μη κερδοσκοπικές οργανώσεις που δρουν ή είναι εγκατεστημένες σε μια τρίτη χώρα σύμφωνα με το δίκαιο που ισχύει σε αυτή τη χώρα, ii) οργανισμοί δημοσίου δικαίου μη στρατιωτικού χαρακτήρα που διέπονται από το δίκαιο ενός κράτους μέλους, iii) διεθνείς οργανισμοί και οργανώσεις. 5. Με την επιφύλαξη των απαιτήσεων που αναφέρονται στις παραγράφους 3 και 4, οι οργανώσεις αποστολής και υποδοχής μπορούν να εκτελούν δράσεις της πρωτοβουλίας εθελοντών ανθρωπιστικής βοήθειας της ΕΕ σε συνεργασία με κερδοσκοπικές ιδιωτικές οργανώσεις. 6. Με βάση προηγούμενη εκτίμηση αναγκών, οι προς πιστοποίηση οργανώσεις αποστολής μπορεί να λαμβάνουν τεχνική βοήθεια που αποσκοπεί στην ενίσχυση της ικανότητάς τους να συμμετέχουν στην πρωτοβουλία εθελοντών και να διασφαλίζουν τη συμμόρφωση με τα πρότυπα και τις διαδικασίες του άρθρου 9. Οι προς πιστοποίηση οργανώσεις υποδοχής μπορεί επίσης να λαμβάνουν βοήθεια αναφερόμενη στο πρώτο εδάφιο στο πλαίσιο των δράσεων του άρθρου 15. 7. Η Επιτροπή εκδίδει σε εύθετο χρόνο μετά την πιστοποίηση τον κατάλογο των πιστοποιημένων οργανώσεων αποστολής και υποδοχής. Άρθρο 11 Εντοπισμός και επιλογή των υποψήφιων εθελοντών 1. Βάσει προηγούμενης αξιολόγησης των αναγκών σε τρίτες χώρες που πραγματοποιείται από τις οργανώσεις αποστολής ή υποδοχής ή άλλους σχετικούς φορείς, οι πιστοποιημένες οργανώσεις αποστολής εντοπίζουν και επιλέγουν υποψήφιους εθελοντές για κατάρτιση. 2. Ο εντοπισμός και η επιλογή των υποψήφιων εθελοντών πραγματοποιούνται σύμφωνα με τα πρότυπα και τις διαδικασίες του άρθρου9 και τηρούν τις αρχές της μη διακριτικής μεταχείρισης και των ίσων ευκαιριών. 3. Οι κατωτέρω, ηλικίας τουλάχιστον 18 ετών, είναι επιλέξιμοι για να υποβάλουν αίτηση ως υποψήφιοι εθελοντές: α) πολίτες της Ένωσης· β) οι υπήκοοι τρίτων χωρών που διαμένουν επί μακρόν σε ένα κράτος μέλος της Ένωσης· γ) και οι πολίτες των χωρών του άρθρου 23 παράγραφος 1 υπό τους όρους που αναφέρονται στο εν λόγω άρθρο. Άρθρο 12 Εκπαιδευτικό πρόγραμμα και υποστήριξη κατάρτισης και μαθητείας 1. Βάσει των υφιστάμενων προγραμμάτων και διαδικασιών και με τη συμμετοχή, κατά περίπτωση, ειδικευμένων ιδρυμάτων, καταρτίζεται από την Επιτροπή πρόγραμμα κατάρτισης για να προετοιμάσει τους υποψήφιους προς αποστολή εθελοντές να στηρίξουν και να συμπληρώσουν την ανθρωπιστική βοήθεια. 2. Οι υποψήφιοι εθελοντές που έχουν εντοπιστεί και επιλεγεί σύμφωνα με το άρθρο 11 είναι επιλέξιμοι για συμμετοχή στο ευρωπαϊκό πρόγραμμα κατάρτισης που καθορίζουν οι ειδικευμένοι οργανισμοί. Το ατομικό πεδίο και περιεχόμενο της κατάρτισης που δίδεται σε κάθε υποψήφιο εθελοντή καθορίζονται από τον αρμόδιο πιστοποιημένο οργανισμό αποστολής, μετά από διαβούλευση με τον πιστοποιημένο οργανισμό υποδοχής, βάσει των αναγκών, της προηγούμενης πείρας του υποψήφιου εθελοντή και της προβλεπόμενης αποστολής. 3. Στο πλαίσιο της κατάρτισής τους και ιδίως της προετοιμασίας τους για αποστολή, οι υποψήφιοι εθελοντές μπορούν να ζητήσουν να τοποθετηθούν σε θέσεις μαθητείας σε πιστοποιημένες οργανώσεις αποστολής, εάν είναι δυνατό, έξω από τη χώρα καταγωγής τους. 4. Με την επιφύλαξη της παραγράφου 3, στους υποψήφιους εθελοντές οι οποίες δεν τοποθετήθηκαν σε θέση μαθητείας μπορεί να παρασχεθεί, ανάλογα με την περίπτωση, πρόσθετη προ της αποστολής προετοιμασία ειδικά προσαρμοσμένη στις ανάγκες και ιδιαιτερότητες της αποστολής. Η προετοιμασία αυτή και η τοποθέτηση σε θέση μαθητείας τηρούν τα πρότυπα και τις διαδικασίες για την προετοιμασία του άρθρου 9. 5. Το πρόγραμμα κατάρτισης περιλαμβάνει αξιολόγηση των υποψήφιων εθελοντών όσον αφορά την επάρκεια προς αποστολή για την υποστήριξη και συμπλήρωση της ανθρωπιστικής βοήθειας στις τρίτες χώρες και την ανταπόκριση στις τοπικές ανάγκες. Η εν λόγω αξιολόγηση πραγματοποιείται σε συνεργασία με τις οργανώσεις αποστολής. 6. H Επιτροπή θεσπίζει τις λεπτομέρειες του προγράμματος κατάρτισης και η διαδικασία αξιολόγησης των υποψήφιων εθελοντών όσον αφορά την επάρκεια προς αποστολή μέσω εκτελεστικών πράξεων. Οι εν λόγω εκτελεστικές πράξεις εγκρίνονται σύμφωνα με την εξεταστική διαδικασία που αναφέρεται στο άρθρο 26 παράγραφος 2. Άρθρο 13 Βάση δεδομένων των εθελοντών της πρωτοβουλίας εθελοντών 1. Οι υποψήφιοι εθελοντές οι οποίοι έχουν υποβληθεί με επιτυχία στην αξιολόγηση που αναφέρεται στο άρθρο 12 παράγραφος 5 θεωρούνται εθελοντές της πρωτοβουλίας εθελοντών ανθρωπιστικής βοήθειας της ΕΕ και είναι επιλέξιμοι προς αποστολή. Με αυτή την ιδιότητα εντάσσονται στη βάση δεδομένων της πρωτοβουλίας εθελοντών ανθρωπιστικής βοήθειας της ΕΕ. 2. Η Επιτροπή συγκροτεί, διατηρεί και ενημερώνει τη βάση δεδομένων, συμπεριλαμβανομένης της διαθεσιμότητας και της επιλεξιμότητας των εθελοντών της πρωτοβουλίας εθελοντών ανθρωπιστικής βοήθειας της ΕΕ προς αποστολή, και ρυθμίζει την πρόσβαση σε αυτό καθώς και τη χρήση του. Η επεξεργασία των δεδομένων που συλλέγονται σε αυτή τη βάση δεδομένων ή για αυτή τη βάση δεδομένων γίνεται βάσει της οδηγίας 95/46/ΕΚ και του κανονισμού (ΕΚ) αριθ. 45/2001, κατά περίπτωση. Άρθρο 14 Αποστολή εθελοντών της πρωτοβουλίας εθελοντών ανθρωπιστικής βοήθειας της ΕΕ σε τρίτες χώρες 1. Οι εθελοντές της πρωτοβουλίας εθελοντών ανθρωπιστικής βοήθειας της ΕΕ που εντάσσονται στη βάση δεδομένων μπορούν να αποσταλούν για την υποστήριξη και συμπλήρωση της ανθρωπιστικής βοήθειας που καθορίζονται στο άρθρο 3 στοιχείο δ): α) από πιστοποιημένες οργανώσεις αποστολής σε οργανώσεις υποδοχής σε τρίτες χώρες· ή β) κατά περίπτωση, από την Επιτροπή στα επιτόπια γραφεία ανθρωπιστικής βοήθειας της Επιτροπής για καθήκοντα υποστήριξης. 2. Οι αποστολές ανταποκρίνονται στις πραγματικές ανάγκες που εκφράζουν επιτόπου οι οργανώσεις υποδοχής. 3. Για την αποστολή που αναφέρεται στην παράγραφο 1 στοιχείο α), οι πιστοποιημένες οργανώσεις αποστολής διασφαλίζουν τη συμμόρφωση με τα πρότυπα και τις διαδικασίες του άρθρου 9. Οι εθελοντές της πρωτοβουλίας εθελοντών ανθρωπιστικής βοήθειας της ΕΕ δεν πραγματοποιούν αποστολή για επιχειρήσεις που διεξάγονται στο θέατρο διεθνών ή μη ένοπλων συγκρούσεων. 4. Δυνάμει του άρθρου 23, οι πιστοποιημένες οργανώσεις αποστολής ενημερώνουν τις σχετικές εθνικές αρχές των κρατών μελών και άλλες συμμετέχουσες χώρες, πριν κάποιος από τους υπηκόους τους πραγματοποιήσει αποστολή ως εθελοντής της πρωτοβουλίας εθελοντών ανθρωπιστικής βοήθειας της ΕΕ σύμφωνα με τα πρότυπα και τις διαδικασίες του άρθρου 9. 5. Οι ειδικοί όροι αποστολής και ο ρόλος των εθελοντών της πρωτοβουλίας εθελοντών ανθρωπιστικής βοήθειας της ΕΕ καθορίζονται, σε στενή διαβούλευση με τις οργανώσεις υποδοχής, με σύμβαση μεταξύ των οργανώσεων αποστολής και της πρωτοβουλίας εθελοντών ανθρωπιστικής βοήθειας της ΕΕ, συμπεριλαμβανομένων των δικαιωμάτων και υποχρεώσεων, της διάρκειας και του τόπου αποστολής, καθώς και των καθηκόντων του εθελοντή της πρωτοβουλίας εθελοντών ανθρωπιστικής βοήθειας της ΕΕ. 6. Για την αποστολή κατά την παράγραφο 1 στοιχείο β), η Επιτροπή υπογράφει σύμβαση εθελοντικής αποστολής με την πρωτοβουλία εθελοντών ανθρωπιστικής βοήθειας της ΕΕ, στην οποία καθορίζονται οι ειδικοί όροι και συνθήκες της αποστολής. Οι συμβάσεις εθελοντικής αποστολής δεν συνεπάγονται για τον εθελοντή τα δικαιώματα και τις υποχρεώσεις που απορρέουν από τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης και του καθεστώτος που εφαρμόζεται στο λοιπό προσωπικό της Ευρωπαϊκής Ένωσης, ως περιλαμβάνεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 (14). 7. Κάθε εθελοντής της πρωτοβουλίας εθελοντών ανθρωπιστικής βοήθειας της ΕΕ επιβλέπεται και υποστηρίζεται κατά τη διάρκεια της αποστολής από καθοδηγητή που ορίζει η οργάνωση αποστολής. Άρθρο 15 Ενίσχυση των οργανώσεων υποδοχής για την παροχή ανθρωπιστικής βοήθειας Με βάση προηγούμενη αξιολόγηση των αναγκών των τρίτων χωρών εκ μέρους των οργανώσεων αποστολής και υποδοχής ή άλλων σχετικών φορέων, η Επιτροπή στηρίζει δράσεις που αποσκοπούν στην ενίσχυση της ικανότητας των οργανώσεων υποδοχής για την παροχή ανθρωπιστικής βοήθειας, ώστε να αυξηθεί η τοπική ετοιμότητα για την αντιμετώπιση των ανθρωπιστικών κρίσεων και να εξασφαλιστεί αποτελεσματικός και σταθερός αντίκτυπος του έργου της πρωτοβουλίας εθελοντών ανθρωπιστικής βοήθειας της ΕΕ επιτόπου, οι οποίες δράσεις περιλαμβάνουν: α) τη διαχείριση του κινδύνου καταστροφών, την ετοιμότητα και την ανταπόκριση σε καταστροφές, την καθοδήγηση, την κατάρτιση για τη διαχείριση του εθελοντισμού και άλλους σχετικούς τομείς για το προσωπικό και τους εθελοντές των οργανώσεων υποδοχής, β) ανταλλαγή βέλτιστων πρακτικών, παροχή τεχνικής βοήθειας, προγράμματα αδελφοποίησης και ανταλλαγή προσωπικού και εθελοντών, δημιουργία δικτύων και άλλες σχετικές δράσεις. Άρθρο 16 Δίκτυο εθελοντών της πρωτοβουλίας εθελοντών ανθρωπιστικής βοήθειας της ΕΕ 1. Η Επιτροπή συγκροτεί και διαχειρίζεται δίκτυο για την πρωτοβουλία εθελοντών ανθρωπιστικής βοήθειας της ΕΕ, αποτελούμενο από: α) υποψήφιους εθελοντές και εθελοντές της πρωτοβουλίας εθελοντών ανθρωπιστικής βοήθειας της ΕΕ που συμμετέχουν ή έχουν συμμετάσχει στην πρωτοβουλία· β) οργανώσεις αποστολής και υποδοχής· γ) καθώς και εκπροσώπους των κρατών μελών και του Ευρωπαϊκού Κοινοβουλίου. 2. Ειδικότερα, το δίκτυο: α) διευκολύνει τη διάδραση και λειτουργεί ως πλατφόρμα ανταλλαγής γνώσης, διαβούλευσης και διάδοσης πληροφοριών, για την ανταλλαγή καλών πρακτικών καθώς και για τους σκοπούς της εκτίμησης αναγκών που αναφέρεται στο άρθρο 21 παράγραφος 3· β) διευκολύνει τη συγκρότηση εταιρικών σχέσεων και την ανάπτυξη κοινών έργων για δραστηριότητες αποστολής και ανάπτυξης δυναμικού, πράγμα που περιλαμβάνει τη συμμετοχή οργανώσεων αποστολής καθ' όλη την Ένωση και οργανώσεων υποδοχής σε τρίτες χώρες· γ) παρέχει μια βάση πάνω στην οποία μπορεί να αξιοποιηθούν οι δράσεις της πρωτοβουλίας της EU Aid Volunteers, προκειμένου να διασφαλιστεί η συνεχής βελτίωση και αποτελεσματική επίβλεψη και αξιολόγηση· δ) παρέχει ευκαιρίες για επιγραμμικό εθελοντισμό για έργα σχετικά με την πρωτοβουλία EU Aid Volunteers. Άρθρο 17 Επικοινωνία και αύξηση της ευαισθητοποίησης 1. Η Επιτροπή υποστηρίζει δράσεις ενημέρωσης του κοινού, επικοινωνίας και αύξησης της ευαισθητοποίησης για να κάνει γνωστή την πρωτοβουλία εθελοντών ανθρωπιστικής βοήθειας της ΕΕ και να ενθαρρύνει τον εθελοντισμό στον τομέα της ανθρωπιστικής βοήθειας εντός της Ένωσης και των κρατών μελών της καθώς και στις τρίτες χώρες που επωφελούνται από τις δράσεις της πρωτοβουλίας αυτής. 2. Η Επιτροπή αναπτύσσει ένα σχέδιο επικοινωνίας για τους στόχους, τις δράσεις και τα ορατά αποτελέσματα της πρωτοβουλίας εθελοντών ανθρωπιστικής βοήθειας της ΕΕ, το οποίο καθορίζει δραστηριότητες επικοινωνίας και διάδοσης των πληροφοριών για το κοινό, ιδίως τους μελλοντικούς δυνητικούς υποψηφίους και δικαιούχους των δράσεων της πρωτοβουλίας εθελοντών. Το εν λόγω σχέδιο επικοινωνίας εφαρμόζεται από την Επιτροπή και τους δικαιούχους, ιδίως τις οργανώσεις αποστολής και υποδοχής, καθώς και από την πρωτοβουλία εθελοντών ανθρωπιστικής βοήθειας της ΕΕ. ΚΕΦΑΛΑΙΟ III ΠΡΟΓΡΑΜΜΑΤΙΣΜΟΣ ΚΑΙ ΚΑΤΑΝΟΜΗ ΠΟΡΩΝ Άρθρο 18 Επιλέξιμες δράσεις 1. Οι δράσεις του άρθρου 8 είναι επιλέξιμες για χρηματοδοτική βοήθεια, συμπεριλαμβανομένων των μέτρων που είναι αναγκαία για την εκτέλεσή τους, καθώς και των αναγκαίων μέτρων που αποσκοπούν στην ενίσχυση του συντονισμού μεταξύ της πρωτοβουλίας εθελοντών ανθρωπιστικής βοήθειας της ΕΕ και άλλων σχετικών συστημάτων σε εθνικό και διεθνές επίπεδο, βάσει των υφιστάμενων καλών πρακτικών. 2. Η χρηματοδοτική βοήθεια που αναφέρεται στην παράγραφο 1 μπορεί να καλύπτει και τα έξοδα που αφορούν τις δραστηριότητες προετοιμασίας, παρακολούθησης, ελέγχου, λογιστικού ελέγχου και αξιολόγησης, οι οποίες απαιτούνται για τη διαχείριση της πρωτοβουλίας εθελοντών ανθρωπιστικής βοήθειας της ΕΕ και την επίτευξη των στόχων της. 3. Οι δαπάνες της παραγράφου 2 μπορούν να καλύπτουν, ειδικότερα, μελέτες, συσκέψεις εμπειρογνωμόνων, δράσεις πληροφόρησης και επικοινωνίας κατά το άρθρο 17, συμπεριλαμβανομένης της εταιρικής επικοινωνίας σχετικά με τις πολιτικές προτεραιότητες της Ευρωπαϊκής Ένωσης, στον βαθμό που σχετίζονται με τους στόχους της πρωτοβουλίας εθελοντών ανθρωπιστικής βοήθειας της ΕΕ, δαπάνες που συνδέονται με δίκτυα ΤΠ τα οποία εστιάζονται στην επεξεργασία και στην ανταλλαγή πληροφοριών (συμπεριλαμβανομένης της διασύνδεσής τους με υφιστάμενα ή μελλοντικά συστήματα σχεδιασμένα για την προαγωγή της διατομεακής ανταλλαγής δεδομένων και του συναφούς εξοπλισμού), καθώς και κάθε άλλη δαπάνη σχετική με τεχνική και διοικητική βοήθεια την οποία πραγματοποιεί η Επιτροπή για τη διαχείριση του προγράμματος. Άρθρο 19 Δικαιούχοι της χρηματοδότησης Η χρηματοδοτική βοήθεια που προβλέπεται από τον παρόντα κανονισμό μπορεί να χορηγείται σε φυσικά και νομικά πρόσωπα, ιδιωτικού ή δημόσιου δικαίου, τα οποία θεωρούνται δικαιούχοι της χρηματοδότησης κατά την έννοια του κανονισμού (ΕΕ, Ευρατόμ), αριθ. 966/2012. Άρθρο 20 Δημοσιονομικό κονδύλιο 1. Το δημοσιονομικό κονδύλιο για την εφαρμογή του παρόντος κανονισμού, για την περίοδο 1η Ιανουαρίου 2014 έως 31 Δεκεμβρίου 2020, ανέρχεται σε 147 936 000 EUR σε τρέχουσες τιμές. Οι ετήσιες πιστώσεις εγκρίνονται από το Ευρωπαϊκό Κοινοβούλιο και το Συμβούλιο εντός των ορίων του πολυετούς δημοσιονομικού πλαισίου. Αν είναι αναγκαίο, μπορούν να εγγραφούν πιστώσεις πληρωμών στον προϋπολογισμό μετά το 2020 για την κάλυψη παρόμοιων δαπανών, έτσι ώστε να είναι δυνατή η διαχείριση των πληρωμών δράσεων που δεν θα έχουν ολοκληρωθεί έως τις 31 Δεκεμβρίου 2020. 2. Το συνολικό χρηματοδοτικό κονδύλι που αναφέρεται στην παράγραφο 1 διατίθεται, για την περίοδο 2014-2020, σύμφωνα με τις θεματικές προτεραιότητες και τα ποσοστά που παρατίθενται στο παράρτημα. 3. Η Επιτροπή εξουσιοδοτείται να εκδίδει κατ' εξουσιοδότηση πράξεις σύμφωνα με το άρθρο 24 για την τροποποίηση των προτεραιοτήτων και την προσαρμογή εκάστου εκ των αριθμητικών δεδομένων του παραρτήματος κατά περισσότερες των 10 και το πολύ μέχρι 20 ποσοστιαίες μονάδες. Τέτοια προσαρμογή γίνεται μετά τα αποτελέσματα εξέτασης εκ μέρους της Επιτροπής των θεματικών προτεραιοτήτων και ποσοστών που ορίζονται στο παράρτημα υπό το φως του πορίσματος της έκθεσης ενδιάμεσης αξιολόγησης που αναφέρεται στο άρθρο 27 παράγραφος 4 στοιχείο β), οπότε οι κατ' εξουσιοδότηση πράξεις έχουν εγκριθεί το αργότερο έως τις 30 Ιουνίου 2018. 4. Όταν, σε περίπτωση αναγκαίας αναθεώρησης των δημοσιονομικών πόρων που διατίθενται για τη στήριξη δράσεων αντιμετώπισης καταστάσεων έκτακτης ανάγκης, συντρέχουν επιτακτικοί λόγοι επείγουσας ανάγκης, η Επιτροπή έχει την εξουσία να εκδίδει κατ' εξουσιοδότηση πράξεις για την αναθεώρηση εκάστου των αριθμητικών δεδομένων του παραρτήματος κατά περισσότερες των 10 και το πολύ μέχρι 20 ποσοστιαίες μονάδες, στο πλαίσιο των διαθέσιμων κονδυλίων του προϋπολογισμού και σύμφωνα με τη διαδικασία που προβλέπεται στο άρθρο 25. Άρθρο 21 Είδη χρηματοδοτικής παρέμβασης και διαδικασίες εφαρμογής 1. Η Επιτροπή υλοποιεί την κοινοτική χρηματοδοτική συνδρομή σύμφωνα με τον κανονισμό (ΕΕ, Ευρατόμ) αριθ. 966/2012. 2. Η χρηματοδοτική συνδρομή δυνάμει του παρόντος κανονισμού είναι δυνατόν να λαμβάνει οποιαδήποτε από τις μορφές που προβλέπονται από τον κανονισμό (ΕΕ, Ευρατόμ) αριθ. 966/2012. 3. Για να εφαρμόσει τον παρόντα κανονισμό, η Επιτροπή εγκρίνει διά εκτελεστικών πράξεων ετήσιο πρόγραμμα εργασίας της πρωτοβουλίας εθελοντών ανθρωπιστικής βοήθειας της ΕΕ. Οι ανωτέρω πράξεις εκδίδονται με τη διαδικασία εξέτασης του άρθρου 26 παράγραφος 2.Το ετήσιο πρόγραμμα εργασίας καθορίζει τους στόχους, τα αναμενόμενα αποτελέσματα, τη μέθοδο επίτευξης και τις σχετικές συνολικές δαπάνες. Περιλαμβάνει επίσης και περιγραφή των προς χρηματοδότηση δράσεων, δήλωση του ποσού που κατανέμεται σε κάθε δράση, ενώ λαμβάνεται υπόψη, κατά περίπτωση, η εκτίμηση των αναγκών και ένα ενδεικτικό χρονοδιάγραμμα εφαρμογής. Όσον αφορά τις επιδοτήσεις, το ετήσιο πρόγραμμα περιλαμβάνει τις προτεραιότητες, τα βασικά κριτήρια αξιολόγησης και το μέγιστο ποσοστό συγχρηματοδότησης. Το ετήσιο πρόγραμμα καθορίζει επίσης τη συμμετοχή τρίτων χωρών, υπό τους όρους του άρθρου 23. Άρθρο 22 Προστασία των οικονομικών συμφερόντων της Ένωσης 1. Η Επιτροπή λαμβάνει κατάλληλα μέτρα που διασφαλίζουν ότι, κατά την υλοποίηση δράσεων που χρηματοδοτούνται δυνάμει της πρωτοβουλίας εθελοντών ανθρωπιστικής βοήθειας της ΕΕ, τα οικονομικά συμφέροντα της Ένωσης προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και, σε περίπτωση που διαπιστωθούν παρατυπίες, με την ανάκτηση των αχρεωστήτως καταβληθέντων ποσών και, ανάλογα με την περίπτωση, με την επιβολή αποτελεσματικών, αναλογικών και αποτρεπτικών κυρώσεων. 2. Η Επιτροπή ή οι αντιπρόσωποί της και το Ελεγκτικό Συνέδριο έχουν την εξουσία να ελέγχουν, βάσει δικαιολογητικών καθώς και επιτόπιων ελέγχων, όλους τους δικαιούχους επιχορηγήσεων, τους εργολάβους και τους υπεργολάβους που έχουν λάβει πόρους της Ένωσης δυνάμει της πρωτοβουλίας εθελοντών ανθρωπιστικής βοήθειας της ΕΕ. 3. Η Ευρωπαϊκή Υπηρεσία Καταπολέμησης της Απάτης (OLAF) επιτρέπεται να διενεργεί επιτόπιους ελέγχους και επιθεωρήσεις σε οικονομικούς παράγοντες τους οποίους αφορά άμεσα ή έμμεσα η χρηματοδότηση αυτή, σύμφωνα με τις διαδικασίες που καθορίζονται στον κανονισμό (Ευρατόμ, ΕΚ) αριθ. 2185/96 και στον κανονισμό (ΕΕ, Ευρατόμ) αριθ. 883/2013, με στόχο τη διαπίστωση τυχόν απάτης, διαφθοράς ή οποιασδήποτε άλλης παράνομης ενέργειας εις βάρος των οικονομικών συμφερόντων της Ένωσης σε σχέση με μια συμφωνία χρηματοδότησης, απόφαση χρηματοδότησης ή σύμβαση χρηματοδοτηθείσα διά της πρωτοβουλίας εθελοντών ανθρωπιστικής βοήθειας της ΕΕ. 4. Με την επιφύλαξη των παραγράφων 1 και 2, στις συμφωνίες συνεργασίας με τρίτες χώρες και διεθνείς οργανώσεις, στις συμφωνίες και αποφάσεις επιχορήγησης και στις συμβάσεις που απορρέουν από την εφαρμογή του παρόντος κανονισμού, η Επιτροπή, το Ελεγκτικό Συνέδριο και η OLAF εξουσιοδοτούνται ρητώς να διενεργούν τέτοιους διαχειριστικούς ελέγχους, επιτόπιους ελέγχους και επιθεωρήσεις, τηρουμένων δεόντως όλων των σχετικών διαδικαστικών εγγυήσεων. ΚΕΦΑΛΑΙΟ IV ΣΥΝΕΡΓΑΣΙΑ ΜΕ ΑΛΛΕΣ ΧΩΡΕΣ Άρθρο 23 Συνεργασία με άλλες χώρες 1. Η πρωτοβουλία εθελοντών ανθρωπιστικής βοήθειας της ΕΕ είναι ανοιχτή στη συμμετοχή: α) των πολιτών και των οργανώσεων αποστολής από τις προσχωρούσες χώρες, τις υποψήφιες χώρες, τις δυνάμει υποψήφιες χώρες και τις χώρες εταίρους της Ευρωπαϊκής Πολιτικής Γειτονίας σύμφωνα με τις γενικές αρχές και τους γενικούς όρους και προϋποθέσεις για τη συμμετοχή των χωρών αυτών σε προγράμματα της Ένωσης, όπως ορίζονται στη σχετική συμφωνία-πλαίσιο, στις αποφάσεις του συμβουλίου σύνδεσης ή σε παρόμοιες συμφωνίες· β) των πολιτών και των οργανώσεων αποστολής των χωρών της Ευρωπαϊκής Ζώνης Ελεύθερων Συναλλαγών οι οποίες είναι μέλη του Ευρωπαϊκού Οικονομικού Χώρου (ΕΟΧ), σύμφωνα με τους όρους που καθορίζονται στη συμφωνία για τον ΕΟΧ· γ) των πολιτών και των οργανώσεων αποστολής των άλλων ευρωπαϊκών χωρών, με την προϋπόθεση της σύναψης διμερών συμφωνιών με αυτές τις χώρες, 2. Οι συμμετέχοντες εθελοντές και οι οργανώσεις που υλοποιούν δράσεις της πρωτοβουλίας εθελοντών ανθρωπιστικής βοήθειας της ΕΕ από τις συνεργαζόμενες χώρες συμμορφώνονται επίσης με τις γενικές αρχές που περιγράφονται στο άρθρο 4. 3. Η συνεργασία με συμμετέχουσες χώρες της παραγράφου 1 βασίζεται, όπου κρίνεται σκόπιμο, σε συμπληρωματικές πιστώσεις από αυτές τις συμμετέχουσες χώρες, που πρέπει να διατίθενται σύμφωνα με διαδικασίες που πρόκειται να συμφωνηθούν με αυτές τις χώρες. ΚΕΦΑΛΑΙΟ V ΕΞΟΥΣΙΟΔΟΤΗΣΗ ΚΑΙ ΕΚΤΕΛΕΣΤΙΚΕΣ ΔΙΑΤΑΞΕΙΣ Άρθρο 24 Άσκηση των εξουσιών 1. Εκχωρείται στην Επιτροπή εξουσία για την έκδοση κατ' εξουσιοδότηση πράξεων σύμφωνα με τις προϋποθέσεις που καθορίζονται στο παρόν άρθρο. 2. Η εξουσία έκδοσης κατ' εξουσιοδότηση πράξεων, που αναφέρεται στο άρθρο 7 παράγραφος 2, στο άρθρο 9 παράγραφος 2 και στο άρθρο 20 παράγραφος 3, εκχωρείται στην Επιτροπή για περίοδο επτά ετών από τις 25 Απριλίου 2014. 3. Η εκχώρηση εξουσίας που αναφέρεται στα άρθρα 7 παράγραφος 2, 9 παράγραφος 2 και 20 παράγραφος 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης θέτει τέρμα στην εκχώρηση της εξουσίας που προσδιορίζεται στην εν λόγω απόφαση. Αρχίζει να ισχύει από την ημερομηνία δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή από μεταγενέστερη ημερομηνία, η οποία προβλέπεται από την ίδια την απόφαση. Δεν επηρεάζει την εγκυρότητα των κατ' εξουσιοδότηση πράξεων που ισχύουν ήδη. 4. Μόλις θεσπίσει η Επιτροπή μία κατ' εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο. 5. Μια θεσπισθείσα κατ' εξουσιοδότηση πράξη σύμφωνα με τα άρθρα 7 παράγραφος 2, 9 παράγραφος 2 και 20 παράγραφος 3 τίθεται σε ισχύ μόνον εφόσον ούτε το Ευρωπαϊκό Κοινοβούλιο ούτε το Συμβούλιο έχουν εκφράσει αντιρρήσεις εντός περιόδου δύο μηνών από την κοινοποίηση της εν λόγω πράξης προς το Ευρωπαϊκό Κοινοβούλιο και το Συμβούλιο ή εφόσον, πριν από τη λήξη της εν λόγω περιόδου, το Ευρωπαϊκό Κοινοβούλιο και το Συμβούλιο έχουν πληροφορήσει αμφότερα την Επιτροπή ότι δεν θα εγείρουν αντιρρήσεις. Η περίοδος αυτή παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 25 Διαδικασία επείγουσας ανάγκης 1. Σε εξαιρετικές και δεόντως αιτιολογημένες περιστάσεις, οι κατ' εξουσιοδότηση πράξεις που εκδίδονται σύμφωνα με το παρόν άρθρο αρχίζουν να ισχύουν αμελλητί και εφαρμόζονται εφόσον δεν έχει διατυπωθεί αντίρρηση σύμφωνα με την παράγραφο 2. Η κοινοποίηση της κατ' εξουσιοδότηση πράξης στο Ευρωπαϊκό Κοινοβούλιο και στο Συμβούλιο εκθέτει τους λόγους για τους οποίους γίνεται χρήση της διαδικασίας επείγουσας ανάγκης. 2. Το Ευρωπαϊκό Κοινοβούλιο ή το Συμβούλιο μπορούν να διατυπώσουν αντιρρήσεις για κατ' εξουσιοδότηση πράξη που έχει εκδοθεί σύμφωνα με τη διαδικασία που αναφέρεται στο άρθρο 24 παράγραφος 5. Στην περίπτωση αυτή, η Επιτροπή καταργεί την πράξη αμέσως μόλις της κοινοποιηθεί η περί αντιρρήσεων απόφαση του Ευρωπαϊκού Κοινοβουλίου ή του Συμβουλίου. Άρθρο 26 Διαδικασία επιτροπής 1. Η Επιτροπή επικουρείται από την επιτροπή που έχει συσταθεί δυνάμει του άρθρου 17 παράγραφος 1 του κανονισμού (ΕΚ) αριθ. 1257/96 του Συμβουλίου (15). Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται παραπομπή στην παρούσα παράγραφο, ισχύει το άρθρο 5 του κανονισμού (ΕΕ) αριθ. 182/2011. ΚΕΦΑΛΑΙΟ VI ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ Άρθρο 27 Παρακολούθηση και αξιολόγηση 1. Η υλοποίηση των δράσεων της πρωτοβουλίας εθελοντών ανθρωπιστικής βοήθειας της ΕΕ που λαμβάνουν χρηματοδοτική στήριξη υπόκειται σε τακτική παρακολούθηση και σε τακτική ανεξάρτητη εξωτερική αξιολόγηση, για να αξιολογηθούν η αποδοτικότητα, η αποτελεσματικότητα και ο αντίκτυπός τους σε σχέση με τους στόχους της πρωτοβουλίας εθελοντών ανθρωπιστικής βοήθειας της ΕΕ. Αυτή η παρακολούθηση και αξιολόγηση περιλαμβάνουν τις εκθέσεις που αναφέρονται στην παράγραφο 4 και άλλες δραστηριότητες για ειδικές πτυχές του παρόντος κανονισμού που μπορούν να δρομολογηθούν ανά πάσα στιγμή κατά τη διάρκεια της εφαρμογής του. 2. Οι οργανώσεις αποστολής που χρησιμοποιούν εθελοντές της πρωτοβουλίας εθελοντών ανθρωπιστικής βοήθειας της ΕΕ εκτός της Ένωσης είναι υπεύθυνες για την παρακολούθηση των δραστηριοτήτων τους και υποβάλλουν στην Επιτροπή εκθέσεις παρακολούθησης σε τακτική βάση, διασφαλίζοντας όλα τα δικαιώματα των μεμονωμένων εθελοντών σε ό,τι αφορά την προστασία των δεδομένων προσωπικού χαρακτήρα. 3. Κατά τις αξιολογήσεις χρησιμοποιούνται τα υφιστάμενα πρότυπα αξιολογήσεων, συμπεριλαμβανομένων αυτών που έχουν εκπονηθεί από την επιτροπή αναπτυξιακής βοήθειας του Οργανισμού Οικονομικής Συνεργασίας και Ανάπτυξης, με σκοπό να μετρηθεί ο μακρόπνοος αντίκτυπος της πρωτοβουλίας εθελοντών ανθρωπιστικής βοήθειας της ΕΕ επί της ανθρωπιστικής βοήθειας. Στη φάση της αξιολόγησης, η Επιτροπή διασφαλίζει την πραγματοποίηση τακτικών διαβουλεύσεων με όλους τους σχετικούς ενδιαφερομένους, μεταξύ άλλων με τους εθελοντές, τις οργανώσεις αποστολής και υποδοχής, τον τοπικό πληθυσμό και τις κοινότητες που δέχονται τη στήριξη, τις ανθρωπιστικές οργανώσεις και τους επιτόπου εργαζόμενους. Τα αποτελέσματα της αξιολόγησης θα ανατροφοδοτήσουν την κατάρτιση των προγραμμάτων και την κατανομή των πόρων. 4. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο: α) ετήσιες εκθέσεις για την εξέταση της προόδου που επιτεύχθηκε κατά την εφαρμογή του παρόντος κανονισμού, συμπεριλαμβανομένων των αποτελεσμάτων και, κατά το δυνατόν, των κυριότερων εξαγομένων· β) έκθεση ενδιάμεσης αξιολόγησης για τα αποτελέσματα που αποκομίσθηκαν και τις ποιοτικές και ποσοτικές πτυχές της εφαρμογής του παρόντος κανονισμού, συμπεριλαμβανομένων του αντίκτυπου της πρωτοβουλίας εθελοντών ανθρωπιστικής βοήθειας της ΕΕ στον τομέα της ανθρωπιστικής βοήθειας και της σχέσης κόστους-αποτελεσματικότητας του προγράμματος, κατά τη διάρκεια των τριών πρώτων ετών της εφαρμογής του, το αργότερο έως την 31η Δεκεμβρίου 2017· γ) ανακοίνωση σχετικά με τη συνέχιση της εφαρμογής του παρόντος κανονισμού, βάσει της εκθέσεως ενδιάμεσης αξιολόγησης που αναφέρεται στο στοιχείο β) της παρούσας παραγράφου, το αργότερο έως την 31η Δεκεμβρίου 2018· δ) έκθεση εκ των υστέρων αξιολόγησης για την επταετή χρηματοδοτική περίοδο εφαρμογής, το αργότερο μέχρι την 31η Δεκεμβρίου 2021. 5. Η Επιτροπή αναθεωρεί τα μέτρα που προβλέπονται στον παρόντα κανονισμό έως την 1η Σεπτεμβρίου 2019 και, αν κριθεί σκόπιμο μετά την ολοκλήρωση της έκθεσης ενδιάμεσης αξιολόγησης που αναφέρεται στο στοιχείο β) της παραγράφου 4 του παρόντος άρθρου, συνοδεύει αυτή την αναθεώρηση με νομοθετική πρόταση για την τροποποίηση του παρόντος κανονισμού. 6. Η Επιτροπή ενημερώνει επίσης τακτικά την ΕΥΕΔ σχετικά με τις δραστηριότητες της πρωτοβουλίας εθελοντών σύμφωνα με τις σχετικές συμφωνίες εργασίας. ΚΕΦΑΛΑΙΟ VII ΤΕΛΙΚΕΣ ΔΙΑΤΑΞΕΙΣ Άρθρο 28 Θέση σε ισχύ Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Απριλίου 2014.

Classification Labels:
211
212
151

Label Descriptions:
{"211": "Ανθρωπιστική βοήθεια", "212": "Πολιτική συνεργασίας", "151": "ΔΙΕΘΝΕΙΣ ΣΧΕΣΕΙΣ"}

EuroVoc IDs (Original): 371
2460
3489
3074
4706

EuroVoc IDs (Expanded): 371
2460
3489
3074
4706

Dataset Source: meu

Split: test